तां कुसी इस स्थिति लेई दोशी ठैह्‌राया जाऽ? चलो मन्नी लैत्ता जाऽ जे ऐसा अलगाववादिएं पास्से दित्ते जाने आह्‌ले हड़ताल दे आहवानें कन्नै होआ रदा ऐ तां फेर उने क्षेत्रें दा केह् जित्थें सुरक्षाबलें अघोशत कर्फ्यू लगाई रक्खे दा ऐ? हड़ताल लेई आहवान ईं आ गै नेईं दित्ते जंदे न। ऐसा उल्लै होंदा ऐ जेल्लै सरकार दी कार्यप्रणाली च दोश होए, जेल्लै सरकार लोकें दी समस्याएं गी लेईऐ पूरी चाल्ली अंधी होई चुकी दी होए ते जेल्लै लोकें दी आवाज गी बर्बरता कन्नै दबाने दी कोशश कीत्ती जा रदी होए। कश्मीर दे मामले च जेड़े हड़ताल दे आहवान हें ओह् शांतिपूर्ण मार्च दे कन्नै न ते उनें लोकें दे खलाफ न जेड़ा मानवाधिकार हनन करदे न। हाल गै दा शोपियां कांड, जिन्नै पूरी घाटी च रोंगटे चाड़े करी देने आह्‌ला आहवान डर ते हैरानगी कन्नै भरे दा हा ओहदे च अलगाववादिएं दा गुस्सा गै नेईं हा बलके ओहदें च जनता दी आवाज ही। हड़ताल दा एह आहवान लम्बा होंदा चली गेआ जेहदे केईं कारण न। जेहदे इचा इक कारण मामले दी बक्खी पुलस दी नजरन्दाजी ही, बाद च सरकार दी अनदेक्खी शामल होई ते फेर ओहदे च मुक्खमंत्री दी असंवेदनशीलता ते अधिकारिएं दा व्यवहार वजह बनी गेआ। समस्या उस समें होर गैह्‌राई जेल्लै अघोशत कर्फ्यू ते सुरक्षाबलें दी भारी मौजूदगी नै लोकें गी उंदे वरोध प्रदर्शन करने थमां वंचित करी दित्ता। सरकार पास्सेआ बागिएं दा सिर कुचलने दे वजाय लोकें गी परेशान करने लेई अपनाए गेह् ऐसै तकरीकें अग्ग इच घौ पाने दा कम्म कीत्ता ते नौजोआनें गी अपने प्रदर्शन दा अधिकार पाने लेई पथराव दा रस्ता अपनाना पेआ।